ai4bharat/Pralekha huggingface dataset:
பிரதமர் அலுவலகம்
அமைதி மற்றும் நல்லிணக்கத்தைப் பராமரிக்க வேண்டும் என அயோத்தி தீர்ப்பு குறித்து பிரதமர் வேண்டுகோள் தீர்ப்பை வெற்றியாகவோ, தோல்வியாகவோ பார்க்கக் கூடாது எனக் கூறுகிறார்
அயோத்தி தீர்ப்பை அடுத்து, அமைதி மற்றும் நல்லிணக்கத்தை பேணுமாறு பிரதமர் திரு.நரேந்திர மோடி கேட்டுக் கொண்டார்.
”அயோத்தி பிரச்சினையில் உச்சநீதிமன்றம் இன்று தனது தீர்ப்பை வழங்கியுள்ளது. இந்தத் தீர்ப்பை யாருக்கும் வெற்றியாகவோ, தோல்வியாகவோ பார்க்கக்கூடாது. ராம் பக்தியாகவோ அல்லது ரஹீம் பக்தியாகவோ இருந்தாலும் தேசப்பக்தியை வலுப்படுத்துவது அவசியமாகும். அமைதியும், நல்லிணக்கமும் பெருகட்டும்.
உச்சநீதிமன்றத்தின் அயோத்தி தீர்ப்பு குறிப்பிடத்தக்க ஒன்றாகும். ஏனெனில்: சட்ட நடைமுறைகளின்படி, எந்தப் பிரச்சினையாக இருந்தாலும் அதனை சுமூகமாகத் தீர்க்க முடியும். நமது நீதித்துறையின் சுதந்திரம், வெளிப்படைத்தன்மை, தொலைநோக்குப் பார்வை ஆகியவற்றை அது உறுதிப்படுத்தியுள்ளது. சட்டத்திற்கு முன்பு அனைவரும் சமம் என்பதை இது தெளிவாக எடுத்துக் காட்டியுள்ளது.
பல ஆண்டுகளாக நீடித்த ஒரு பிரச்சினையை நீதித்துறையின் அறைகள் சுமூகமாக முடித்து வைத்துள்ளன. ஒவ்வொரு தரப்பும் தத்தம் கருத்துக்களை எடுத்துரைக்க உரிய காலமும், உரிய நேரமும், வாய்ப்பும் வழங்கப்பட்டது. இந்தத் தீர்ப்பு நீதித்துறை மீதான மக்களின் நம்பிக்கையை மேலும் அதிகரிக்கும்.
இந்தத் தீர்ப்பைத் தொடர்ந்து, 130 கோடி இந்தியர்கள் அமைதியை பராமரித்திருப்பது அதில் இந்தியாவின் உள்ளார்ந்த ஈடுபாட்டை வெளிப்படுத்தியுள்ளது. இந்த ஒற்றுமையின் எழுச்சியும், ஆற்றலும், நாட்டின் வளர்ச்சியை அதிகரிக்கட்டும். ஒவ்வொரு இந்தியரும், அதிகாரம் பெற்றவர்களாகட்டும்” என்று பிரதமர் கூறியுள்ளார்.
பெண்கள் மற்றும் குழந்தை நலன் அமைச்சகம்
கொவிட்-19 காரணமாக பெற்றோரை இழந்த குழந்தைகள் குறித்த தகவல்களை இணையதளத்தில் பதியுமாறு மாநிலங்களை தேசிய குழந்தைகள் உரிமைகள் பாதுகாப்பு ஆணையம் கேட்டுக் கொண்டுள்ளது
கொவிட்-19 காரணமாக பாதிக்கப்பட்டுள்ள குழந்தைகளின் நலனைக் கருத்தில் கொண்டு, "பால் ஸ்வராஜ் " எனும் கண்காணிப்பு இணையதளத்தை தேசிய குழந்தைகள் உரிமைகள் பாதுகாப்பு ஆணையம் உருவாக்கியுள்ளது.
ஆதரவு மற்றும் பாதுகாப்பு தேவைப்படும் குழந்தைகளின் நலனை தாமதமின்றி உறுதி செய்வதற்காக ஆணையத்தின் இந்த இணையதளம் உருவாக்கப்பட்டுள்ளது.
கொவிட்-19 காரணமாக பெற்றோரில் ஒருவரையோ அல்லது இருவரையும் இழந்த குழந்தைகள் குறித்த தகவல்களை இணையதளத்தில் பதியுமாறு மாநிலங்கள் மற்றும் யூனியன் பிரதேசங்களை தேசிய குழந்தைகள் உரிமைகள் பாதுகாப்பு ஆணையம் கேட்டுக் கொண்டுள்ளது.
இதன் மூலம், பாதிக்கப்பட்டுள்ள குழந்தைகளை உரியவர்களிடம் ஒப்படைப்பதோடு, குழந்தைகளுக்கான நலத் திட்டங்களுக்கு அதிக நிதி உதவி தேவைப்படும் மாநிலங்களையும் கண்டறிய முடியும்.
இது தொடர்பாக மாண்புமிகு உச்சநீதிமன்றத்தின் உத்தரவு குறித்தும் மாநிலங்கள் மற்றும் யூனியன் பிரதேசங்களுக்கு ஆணையம் தெரிவித்துள்ளது. மேலும், ஒவ்வொரு மாவட்ட குழந்தைகள் பாதுகாப்பு அதிகாரிக்கான பயனர் அடையாளம் மற்றும் கடவுச்சொல் மாநில அரசுகள் மற்றும் யூனியன் பிரதேசங்களுக்கு பகிரப்பட்டுள்ளன.
தேசிய குழந்தைகள் உரிமைகள் பாதுகாப்பு ஆணையம், இந்திய அரசின் பெண்கள் மற்றும் குழந்தைகள் மேம்பாட்டு அமைச்சகத்தின் கீழ் செயல்படும் சட்டபூர்வ அமைப்பாகும்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய அண்மை செய்திகள்
கடந்த 24 மணி நேரத்தில் 7419 கொவிட்-19 நோயாளிகள் குணமடைந்துள்ளனர். மொத்தம் 1,69,797 நோயாளிகள் இதுவரை கொவிட்-19 நோயிலிருந்து குணமடைந்துள்ளனர். தற்போது, குணமடைந்தோர் விகிதம் 51.08% ஆக உள்ளது. நோய்த் தொற்று ஏற்பட்டவர்களில் பாதிக்கும் மேற்பட்டோர் நோயிலிருந்து குணமடைவதையே இது காட்டுகிறது.
தற்போது, 1,53,106 பேர் மருத்துவக் கணிகாணிப்பின் கீழ் உள்ளனர்.
கொரோனா வைரஸ் பாதித்தவர்களிடம் தொற்று கண்டறிவதற்கான இந்திய மருத்துவ ஆராய்ச்சி கவுன்சிலின்  சோதனைத் திறன் தொடர்ந்து அதிகரிக்கப்பட்டு வருகிறது. அரசு பரிசோதனைக்கூடங்களின் எண்ணிக்கை 653 ஆகவும், தனியார் ஆய்வகங்களின் எண்ணிக்கை 248 ஆகவும் . இதன் விவரம் வருமாறு;
ரியல்- டைம் ஆர்டி பிசிஆர் அடிப்படையிலான பரிசோதனைக்கூடங்கள்; 534 
ட்ரூநேட் அடிப்படையிலான பரிசோதனைக்கூடங்கள்; 296 
சிபிஎன்ஏஏடி அடிப்படையிலான பரிசோதனைக் கூடங்கள் ;71
கடந்த 24 மணி நேரத்தில், 1,15,519 மாதிரிகள் பரிசோதிக்கப்பட்டுள்ளன. இதுவரை மொத்தம் 57,74,133 மாதிரிகள் பரிசோதிக்கப்பட்டுள்ளன.
(
பிரதமர் அலுவலகம்
அரசியலமைப்பு தினத்தில் பிரதமரின் உரை
உச்சநீதிமன்ற தலைமை நீதிபதி திரு டி.ஒய். சந்திரசூட் அவர்களே, மத்திய சட்ட அமைச்சர் திரு கிரண் ரிஜுஜு அவர்களே, நீதிபதி திரு சஞ்சய் கிஷன் கவுல் அவர்களே, நீதிபதி திரு அப்துல் நசீர் அவர்களே, மத்திய சட்டத்துறை இணையமைச்சர் திரு எஸ்.பி. சிங் பாகேல் அவர்களே, இந்திய அரசின் தலைமை வழக்கறிஞர் திரு ஆர். வெங்கட்ரமணி அவர்களே, உச்சநீதிமன்ற வழக்கறிஞர்கள் சங்கத்தின் தலைவர் திரு விகாஸ் சிங் அவர்களே, நீதிபதிகளே, மாண்புமிகு விருந்தினர்களே, தாய்மார்களே, அன்பர்களே, வணக்கம்!
அரசியலமைப்பு தினத்தன்று உங்களுக்கும், நாட்டு மக்கள் அனைவருக்கும் நல்வாழ்த்துகள். 1949- ஆம் ஆண்டு இதே தினத்தில் தான் நமது சுதந்திர இந்தியா புதிய எதிர்காலத்திற்கு அடித்தளமிட்டது. விடுதலை அடைந்து 75 ஆண்டுகளை இந்தியா நிறைவு செய்து, அமிர்த பெருவிழாவை நாம் கொண்டாடி வருவதால், இந்த ஆண்டு அரசியலமைப்பு தினம் சிறப்பு வாய்ந்ததாக அமைகிறது.
நவீன இந்தியா குறித்து கனவு கண்ட பாபா சாகேப் அம்பேத்கர் மற்றும் அரசியலமைப்பை உருவாக்கிய அனைத்து உறுப்பினர்களையும் நான் வணங்குகிறேன். இன்று தான் கொடூரமான மும்பை தாக்குதல் சம்பவமும் நடந்தது. இந்த தாக்குதலில் உயிரிழந்தவர்களுக்கு மரியாதை செலுத்துகிறேன்.
நண்பர்களே,
இந்தியாவின் வேகமான வளர்ச்சி, அதிவேகமாக வளர்ந்து வரும் பொருளாதாரம் மற்றும் மேம்பட்ட சர்வதேச தோற்றம் ஆகியவற்றுக்கு இடையே உலக நாடுகளின் நம்பிக்கை இந்தியாவின் மீது உள்ளது. நமது அரசியலமைப்பின் அசாதாரணமான வலிமையால் இது சாத்தியமானது.
மக்களுக்கு உகந்த கொள்கையின் காரணமாக இன்று நம் நாட்டின் தாய்மார்களுக்கும், சகோதரிகளுக்கும் அதிகாரம் அளிக்கப்படுகிறது. சாமானிய மனிதனுக்கு ஏதுவாக சட்டங்கள் எளிதாக்கப்படுகின்றன. உரிய நேரத்தில் நீதி கிடைப்பதற்காக நமது நீதித்துறை தொடர்ந்து ஏராளமான ஆக்கபூர்வமான முயற்சிகளை மேற்கொண்டு வருகிறது.
விடுதலையின் அமிர்த காலமான இது, நாட்டிற்கான கடமையை ஆற்றும் காலமாகும். நாம் கடமையின் பாதையைப் பின்பற்றினால் நாட்டை புதிய உயரத்திற்கு எடுத்துச் செல்லலாம். அடுத்த ஒரு வாரத்தில் ஜி-20 அமைப்பிற்கு இந்தியா தலைமை தாங்க உள்ளது. இது மிகப்பெரிய வாய்ப்பு. உலகளவில் இந்தியாவின் மதிப்பை மேம்படுத்தி, இந்தியாவின் பங்களிப்பை உலகிற்கு முன் வைப்போம். இதுவும் நம் அனைவரது கூட்டு பொறுப்பு. இளைஞர்களிடையே அரசியலமைப்பு குறித்த புரிதலை உறுதி செய்வதற்காக அரசியலமைப்பு சம்பந்தமான தலைப்புகளில் நடைபெறும் விவாதங்களில் அவர்களையும் பங்கு பெறச் செய்ய வேண்டும். அரசியலமைப்பு தினம் நமது உறுதிப்பாடுகளை மேலும் ஊக்குவிக்கும் என்று நம்புகிறேன்.
இந்த நம்பிக்கையோடு உங்கள் அனைவருக்கும் மீண்டும் ஒருமுறை எனது மனமார்ந்த நன்றியைத் தெரிவித்துக் கொள்கிறேன்.
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும் யூனியன் பிரதேசங்களுக்கும் சுமார் 41.99 கோடி கொவிட் தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை, 41.99 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும் கூடுதலாக 15,75,140 தடுப்பூசிகள் வழங்கப்படவிருக்கின்றன.
இன்று காலை 8 மணி வரையிலான தரவுகளின் அடிப்படையில், மொத்தம் 39,42,97,344 டோஸ் தடுப்பூசி  பயன்படுத்தப்பட்டுள்ளன.
சுமார் 2.56 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1736495
-----
(Visitor Counter : 178
ஊரக வளர்ச்சி அமைச்சகம்
பூமி சம்மான் விருதுகளை 18 ஜூலை 2023 அன்று குடியரசுத் தலைவர் வழங்குகிறார்
டிஜிட்டல் இந்தியா நில ஆவணங்கள் நவீனமயமாக்கல் திட்டத்தில்  சிறந்து விளங்கிய 9 மாநிலங்களைச் சேர்ந்த செயலாளர்கள் மற்றும் 68 மாவட்ட ஆட்சியர்களுக்கு, குடியரசுத் தலைவர் திருமதி திரெளபதி முர்மு, 2023 ஜூலை 18, செவ்வாய்க்கிழமை அன்று புதுதில்லியில் உள்ள விஞ்ஞான் பவனில் "பூமி சம்மான் – 2023” விருதுகளை வழங்குகிறார்.
மாநிலங்களைச் சேர்ந்த வருவாய் மற்றும் பதிவுத்துறை அதிகாரிகளுக்கு இந்த விருது மிக முக்கியத்துவம் வாய்ந்தது என்று மத்திய ஊரக வளர்ச்சி மற்றும் பஞ்சாயத்து ராஜ் அமைச்சர் திரு கிரிராஜ் சிங் தெரிவித்துள்ளார். "பூமி சம்மான்" திட்டம், நம்பிக்கை மற்றும் கூட்டு செயல்பாட்டை அடிப்படையாகக் கொண்ட மத்திய-மாநில கூட்டுறவு கூட்டாட்சிக்கு ஒரு சிறந்த எடுத்துக்காட்டு என்று திரு கிரிராஜ் சிங் கூறியுள்ளார். நில ஆவணங்கள் கணினிமயமாக்கல் மற்றும் டிஜிட்டல் மயமாக்கலின் முக்கிய அம்சங்கள், மாநிலங்கள் மற்றும் யூனியன் பிரதேசங்களின் உள்ளீடுகளை அடிப்படையாகக் கொண்டது என்றும் அமைச்சர் தெரிவித்தார். நில ஆவணங்கள் மற்றும் பதிவுகளை டிஜிட்டல் மயமாக்கும் செயல்முறை, நிலத் தகராறுகள் தொடர்பான நீதிமன்ற வழக்குகளைக் குறைக்க உதவும் என்று திரு கிரிராஜ் சிங் மேலும் கூறினார்.
நாடு முழுவதும் 94 சதவீதம் டிஜிட்டல் மயமாக்கல் இலக்குகளை நில வளத் துறை எட்டியுள்ளதாகவும், 2024 மார்ச் 31 ஆம் தேதிக்குள் நாட்டின் அனைத்து மாவட்டங்களிலும் நில ஆவணங்களை டிஜிட்டல் மயமாக்குவதன் முக்கிய அம்சங்களை முழுமையாக எட்ட இலக்கு நிர்ணயிக்கப்பட்டுள்ளதாகவும் திரு கிரிராஜ் சிங் தெரிவித்தார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1939912
பாதுகாப்பு அமைச்சகம்
மலேசிய மண்ணில் முதலாவது கூட்டு ராணுவ பயிற்சி படைகள் ஒப்படைப்பு நிகழ்ச்சியுடன் தொடங்கியது
இந்திய ராணுவம் மற்றும் மலேசிய ராணுவம் இடையிலான ஹரிமாவ் சக்தி 2018 என்ற ராணுவப் பயிற்சி எளிமையான மற்றும் உற்சாகம் தரும் படைகள் பரிமாற்றத்துடன் ஏப்ரல் 30ம் தேதி கோலாலம்பூரில் உள்ள வார்டீபர்ன் முகாமில் தொடங்கியது.
இந்த இரு படைகளும் ஒரு கமாண்டரின் கீழ் இணைவதை குறிக்கும் வகையில் இந்தியப் படைகளின் கொடி மலேசிய ராணுவத்திடம் முறையாக அளிக்கப்பட்டதன் மூலம் இந்த இரண்டு வார பயிற்சியின் முதல் கட்டம் தொடங்கியது.
இந்த ஹரிமூவ் சக்தி பயிற்சி என்பது இருநாடுகளுக்கு இடையிலான இருதரப்பு உறவில் நேர்மறையான நடவடிக்கையாகும். இத்தகைய பயிற்சிகள் நடத்தப்படுவது பரஸ்பர திறன் விரிவாக்கம் மற்றும் இந்தியா மற்றும் மலேசியா இடையே நட்பு மற்றும் ஒத்துழைப்புக்கான வலிமையான நெருக்கத்தை உருவாக்க உதவும்.
குறு சிறு மற்றும் நடுத்தர தொழில் துறை அமைச்சகம்
அங்கீகரிக்கப்படாத எம் எஸ் எம் ஈ எக்ஸ்போர்ட் புரமோஷன் கவுன்சில் குறித்து மத்திய சிறு, குறு மற்றும் நடுத்தர தொழில்கள் அமைச்சகம் பொதுமக்களுக்கு எச்சரிக்கை
எம் எஸ் எம் ஈ எக்ஸ்போர்ட் புரமோஷன் கவுன்சில் என்ற அமைப்புக்கான இயக்குநர் நியமனம் குறித்து ஊடகம் மற்றும் சமூக ஊடகங்களில் சில தகவல்கள் வெளியாகியுள்ளது இந்திய அரசின்
மத்திய சிறு, குறு மற்றும் நடுத்தர தொழில்கள் அமைச்சகத்தின் கவனத்துக்கு வந்துள்ளது.
மத்திய சிறு, குறு மற்றும் நடுத்தர தொழில்கள் அமைச்சகத்தின் பெயரை இந்த அமைப்பு பயன்படுத்துவதாகவும் தெரியவந்துள்ளது.
எம் எஸ் எம் ஈ எக்ஸ்போர்ட் புரமோஷன் கவுன்சில் என்ற அமைப்புக்கும், இந்திய அரசின்
மத்திய சிறு, குறு மற்றும் நடுத்தர தொழில்கள் அமைச்சகத்துக்கும் எந்தவிதமான தொடர்பும் இல்லை என்று தெளிவு படுத்தப்படுகிறது.
மேலும், அந்த அமைப்பின் எந்த பதவிக்கும் எந்த நபரையும் மத்திய சிறு, குறு மற்றும் நடுத்தர தொழில்கள் அமைச்சகம் அங்கீகரிக்கவில்லை.
இத்தகைய தகவல்கள் அல்லது நபர்களை நம்ப வேண்டாம் என்று பொதுமக்கள் கேட்டுக்கொள்ளப்படுகிறார்கள்.
நிதி அமைச்சகம்
வங்கிகள், வங்கி சாரா நிதி நிறுவனங்கள் மற்றும் நிதி நிறுவனங்களின் தலைவர்களுடனான பட்ஜெட்டுக்கு பிந்தைய கூட்டத்திற்கு நிதி அமைச்சர் திருமதி நிர்மலா சீதாராமன் தலைமை வகித்தார்
மும்பையில் இன்று நடைபெற்ற வங்கிகள், வங்கி சாரா நிதி நிறுவனங்கள் மற்றும் நிதி நிறுவனங்களின் தலைவர்களுடனான பட்ஜெட்டுக்குப் பிந்தைய கூட்டத்திற்கு நிதி அமைச்சர் திருமதி நிர்மலா சீதாராமன் தலைமை வகித்தார்.
மத்திய நிதி இணை அமைச்சர் டாக்டர் பகவத் கிருஷ்ணராவ் காரத், நிதிச் சேவைகள் துறையின் செயலாளர் திரு சஞ்சய் மல்ஹோத்ரா, பொருளாதார விவகாரங்கள் துறையின் செயலாளர் திரு அஜய் சேத், தலைமைப் பொருளாதார ஆலோசகர் டாக்டர் வி அனந்த நாகேஸ்வரன், பொதுத்துறை மற்றும் தனியார் துறை வங்கிகளின் தலைவர்கள், வங்கி சாரா நிதி நிறுவனங்கள் மற்றும் நிதி நிறுவனங்களின் தலைவர்கள் உள்ளிட்டோர் இக்கூட்டத்தில் கலந்துகொண்டனர்.
தகவல் பரிமாற்றம் மற்றும் இணைந்து செயல்படுதலின் முக்கியத்துவத்தை வலியுறுத்திய நிதி அமைச்சர், சிறிய அளவில் கடன் பெறுவோருக்குக் கடன் கிடைத்தலை எளிதாக்குவதற்கும் டிஜிட்டல் கடன் வழங்கலை ஊக்குவிப்பதற்கு கணக்கு அக்ரிகேட்டர் அமைப்பில் இணையுமாறு அனைத்து வங்கிகளையும் கேட்டுக்கொண்டார். வட கிழக்கு உள்ளிட்ட நாட்டின் பல்வேறு பகுதிகளில் இந்தக் கடன் வழங்கும் முறையைப் பின்பற்றுமாறும் அவர் கேட்டுக்கொண்டார்.
பிரதமரின் கதி சக்தி, பாதுகாப்பு, தொலைத்தொடர்பு, உற்பத்தி மற்றும் ஏற்றுமதி, அவசர காலக் கடன் உத்திரவாத திட்டம், புதிய நிறுவனங்களுக்கு வரிச் சலுகைகள் மற்றும் ஸ்டார்ட்அப் நிறுவனங்கள் உள்ளிட்ட பல்வேறு பட்ஜெட் அறிவிப்புகள் குறித்து கூட்டத்தில் விவாதிக்கப்பட்டது. அரசின் பல்வேறு திட்டங்கள் குறித்தும் ஆலோசிக்கப்பட்டது.
செலவுகளைக் குறைப்பதற்கும், சிறப்பான சேவைகளை வழங்குவதற்கும் டிஜிட்டல் வங்கியியல், டிஜிட்டல் கட்டணங்கள் மற்றும் நிதித் தொழில்நுட்பப் புதுமைகள் ஆகியவை நல்லதொரு வாய்ப்பு என்று கூட்டத்தில் வலியுறுத்தப்பட்டது.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1800334
உள்நாட்டு விமானப் போக்குவரத்து அமைச்சகம்
முக அடையாளம் காணும் முறை படிப்படியாக செயல்படுத்தப்பட உள்ளது
மாநிலங்களவையில் கேள்வி ஒன்றுக்கு எழுத்துப்பூர்வமாக பதிலளித்த மத்திய விமானப் போக்குவரத்து துறை இணை அமைச்சர் ஜெனரல்  வி கே சிங்  கீழ்காணும் தகவல்களை வழங்கினார்.
விமான நிலையங்களில் பயணிகளுக்கு தடையற்ற மற்றும் தொந்தரவு இல்லாத அனுபவத்தை வழங்குவதற்காக அரசின் டிஜி யாத்ரா முயற்சியின் ஒரு பகுதியாக உள்ள முக அங்கீகார அமைப்பு படிப்படியாக செயல்படுத்தப்பட உள்ளது.
முதல் கட்டமாக கொல்கத்தா, வாரணாசி, புனே, விஜயவாடா, பெங்களூர், தில்லி மற்றும் ஹைதராபாத் விமான நிலையங்களில் மார்ச் 2023-க்குள் திட்டமிடப்பட்டுள்ளது. இந்த விமான நிலையங்களில் 'பயண தின' பதிவுடன் கூடிய டிஜி யாத்ரா பயோமெட்ரிக் போர்டிங் முறையின் முதற்கட்ட சோதனை முடிந்தது.
பாதுகாப்பின் தேவை, மாறும் தன்மை கொண்டது என்பதால், விமானப் பாதுகாப்புக்கான ஒழுங்குமுறை ஆணையமான சிவில் ஏவியேஷன் செக்யூரிட்டி  அலுவலகம், தொடர்புடைய இதர முகமைகள் மற்றும் பங்குதாரர்களுடன் கலந்தாலோசித்து, விமான நிலையங்களில் பாதுகாப்பு ஏற்பாடுகளை அவ்வப்போது மதிப்பாய்வு செய்து, தேவைக்கேற்ப மேம்படுத்துகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813139
(Visitor Counter : 177
குடியரசுத் துணைத் தலைவர் செயலகம்
கூட்டு குடும்ப முறை மற்றும் மூத்தோருக்கு அளிக்கப்படும் மரியாதை ஆகியவை நமது நாகரீக விழுமியன்களின் முக்கிய அம்சங்கள்: குடியரசுத் துணைத் தலைவர்.
கூட்டு குடும்ப முறை மற்றும் மூத்தோரை மதிக்கும் பாரம்பரியம் ஆகியவை நமது நாகரீக விழுமியன்களின் முக்கிய அம்சங்கள் என்றும், அவற்றை வலுப்படுத்த வேண்டும் என்றும் குடியரசுத் துணைத் தலைவர் திரு. எம். வெங்கையா நாயுடு அழைப்பு விடுத்துள்ளார்.
சங்கராந்தி பண்டிகையை முன்னிட்டு, ஆந்திர மாநிலம் நெல்லூரில் உள்ள ஸ்வர்ண பாரத் அறக்கட்டளையின் முதியோர் இல்லத்தில் உள்ளவர்களிடம் குடியரசுத் துணைத் தலைவர் திரு. எம். வெங்கையா நாயுடு காணொலி காட்சி மூலம் கலந்துரையாடினார். இந்திய பண்டிகைகளின் முக்கியத்துவத்தை அறிந்து, அவற்றை இளைஞர்கள் கொண்டாட வேண்டும் என அவர் வலியுறுத்தினார்.
குடும்பத்தை வழிநடத்துவதிலும், இளையவர்களுக்கு அறிவுரை வழங்குவதிலும், மூத்தவர்களின் முக்கியமான பங்கை குறிப்பிட்ட குடியரசுத் துணைத் தலைவர், தலைமுறைகளுக்கு இடையேயான பிணைப்பு, குடும்ப மதிப்பு முறையை பாதுகாக்கவும், மேம்படுத்தவும் உதவுகிறது என கூறினார்.
முதியோர் இல்லத்தில் உள்ளவர்களின் நலனையும், அவர்களுக்கு கிடைக்கும் வசதிகளையும் அவர் விசாரித்தார். இவர்களை கவனித்து கொள்ளும் முதியோர் இல்லத்தின் ஊழியர்களையும், அறக்கட்டளை அதிகாரிகளையும் அவர் பாராட்டினார்.
இந்திய கலாச்சாரத்தில், பண்டிகைகளின் முக்கியத்துவம் பற்றி எடுத்துக்கூறிய திரு. வெங்கையா நாயுடு, இயற்கை வளங்களை கொண்டாடுவதிலும், குடும்பங்களை ஒன்றாக இணைப்பதிலும் சங்கராந்தி போன்ற பண்டிகைகளின் முக்கியத்துவத்தை இளைஞர்கள் புரிந்து கொள்ள வேண்டும் என்றும், சமூகத்தில் அமைதி மற்றும் நல்லிணக்கத்தை ஏற்படுத்த வேண்டும் என்றும் வலியுறுத்தினார்.
நிதி அமைச்சகம்
கோடிக் கணக்கில் வரி ஏய்ப்பு : ஜம்மு காஷ்மீரில் வருமானவரித்துறை சோதனை
வரி ஏய்ப்பு தொடர்பாக, ஜம்மு காஷ்மீரில் உள்ள பிரபல மருத்துவமனை குழுமத்துக்கு சொந்தமான இடங்களில் வருமானவரித்துறை கடந்த 19 ஆம் தேதி சோதனை நடத்தியது.
இந்தக் குழுமம், மருத்துவமனை, ரியல் எஸ்டேட் மற்றும் வீட்டு உபயோக பொருட்கள் வர்த்தகத்தில் ஈடுபட்டுள்ளது. இந்த குழுமம் அதிகளவில் நிலங்களை வாங்கி அங்கு குடியிருப்புகளை கட்டி விற்றுள்ளது.
ஆனால் பதிவுத் தொகைக்கு கூடுதலான விலையை இந்த குழுமம் ரொக்கமாக பெற்று, அதை வருமான வரியில் கணக்கு காட்டவில்லை.
இதற்கான ஆவணங்கள் சோதனையில் கைப்பற்றப்பட்டன. ரூ.100 கோடிக்கும் அதிகமான சொத்து பரிமாற்றங்களை இந்த குழுமம் கடந்த 2013-14 ஆம் ஆண்டு முதல் ரொக்க பணத்திலேயே மேற்கொண்டுள்ளது.
இந்த குழுமத்தின் முதலீடுகள் எல்லாம் வரி செலுத்தப்படாத வருமானத்தின் மூலம் வாங்கப்பட்டவை என்பது விசாரணையில் தெரியவந்தது. இந்த குழுமத்தின் விற்பனை செய்த சொத்துக்களில் முத்திரைத் தாள் வரி ஏய்ப்பும் செய்யப்பட்டுள்ளது .
தனிநபர்கள் பலர் வீடுகள், இடங்களை சம்பந்தம் இல்லாதவர்களிடம் இருந்து பரிசுகளாகவும் பெற்றுள்ளனர். பரிசளித்தவர்களின் வருமானமும் கணக்கு காட்டப்படவில்லை. இந்த சோதனையில் பினாமி சொத்து ஆவணங்களும் கண்டெடுக்கப்பட்டன.
ரூ.82.75 லட்சம் ரொக்கப் பணம், ரூ.35.7 லட்சம் மதிப்பிலான நகைகள் ஆகியவை பறிமுதல் செய்யப்பட்டன. வங்கி லாக்கர் ஒன்றும் சீல் வைக்கப்பட்டது. இது தொடர்பாக மேலும் விசாரணை நடந்து வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1699742
(Visitor Counter : 151
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
காந்தி ஜெயந்தி நாளில், தூய்மை இந்தியா திட்டத்தின் 6வது ஆண்டை கொண்டாடுகிறது மத்திய வீட்டு வசதி மற்றும் நகர்ப்புற வளர்ச்சித் துறை
மகாத்மா காந்தியின் 151வது பிறந்த தினமான நாளை, தூய்மை இந்தியா திட்டத்தின் 6வது ஆண்டு விழாவை, மத்திய வீட்டு வசதி மற்றும் நகர்ப்புற வளர்ச்சி அமைச்சகம்,கொண்டாடுகிறது.
இதை முன்னிட்டு ‘6 ஆண்டுகள் தூய்மை, ஒப்பிடமுடியாதது’ என்ற தலைப்பில் இணைய கருத்தரங்கு நடத்தப்படுகிறது. இதற்கு மத்திய வீட்டு வசதி மற்றும் நகர்புற வளர்ச்சி அமைச்சர் திரு.ஹர்தீப் சிங் பூரி தலைமை தாங்குகிறார்.
தூய்மை இந்தியா திட்டத்தை தீவிரமாக அமல்படுத்தும் புதுமையான நடைமுறைகளை வெளிப்படுத்துவதற்காக இணையதளத்தை மத்திய அமைச்சர் திரு.ஹர்தீப் சிங் பூரி தொடங்கி வைக்கிறார்.
கொவிட் 19 நோக்கிய இந்திய நகரங்களின் செயல்பாடு பற்றி ஆவணம், துப்புரவு தொலைநோக்கு ஆகியவை வெளியிடப்படவுள்ளன.
தூய்மை இந்தியா திட்டத்தில் கடந்த 6 ஆண்டுகளில் மாநிலங்கள்/நகரங்கள் தங்கள் அனுபவம்/ அடுத்த கட்ட நடவடிக்கைகளை கூறும் நிகழ்ச்சிகள் நடத்தப்படுகின்றன. இதுவரை 4,327 நகர்ப்புற உள்ளாட்சி அமைப்புகள் திறந்தவெளி கழிப்பிடம் இல்லா பகுதியாக அறிவிக்கப்பட்டுள்ளது.
66 லட்சம் வீடுகளில் கழிவறைகள் மற்றும் 6 லட்சத்துக்கும் மேற்பட்ட சமுதாய கழிவறைகள் நிறைவடைந்துள்ளன. இதுவரை 1,319 நகரங்களுக்கு திறந்தவெளி கழிப்பிடம் இல்லா + சான்றிதழ் மற்றும் 489 நகரங்களுக்கு திறந்தவெளி கழிப்பிடம் இல்லா ++ சான்ழிதழ்கள் அளிக்கப்பட்டுள்ளன.
2,900க்கும் மேற்பட்ட நகரங்களில் கட்டப்பட்ட 59,900 கழிவறைகள் கூகுள் வரைபடத்தில் இடம் பெற்றுள்ளன. 97% வார்டுகளில் வீட்டுக்கு சென்று குப்பைகள் சேகரிக்கப்பட்டுள்ளன.
தூய்மை கணக்கெடுப்பு பணியில் 12 கோடிப் பேர் பங்கேற்றுள்ளனர். துப்பரவு பணியாளர்கள் அனைவருக்கும், கண்ணியமான வாழ்வாதாரம் அளிக்கப்பட்டுள்ளது.
முறைசாரா குப்பை சேகரிப்போர் 84,000 பேர் பிரதான வாழ்க்கையுடன் ஒருங்கிணைக்கப்பட்டுள்ளனர். துப்புரவு பணியாளர்கள் 5.5 லட்சம் பேர் பல்வேறு நலத்திட்டங்களில் இணைக்கப்பட்டுள்ளனர்.
திறன் மேம்பாடுக்காக 150க்கும் மேற்பட்ட பயிலரங்குகள் நடத்தப்பட்டன. இவற்றில், 3,200க்கும் மேற்பட்ட நகர்ப்புற உள்ளாட்சி அமைப்புகளில் உள்ள 6 ஆயிரத்துக்கும் மேற்பட்ட அதிகாரிகள் கலந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பை படிக்கவும்:
https://pib.gov.in/PressReleasePage.aspx?PRID=1660543
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
2023, செப்டம்பர் 15, அன்று மத்திய பிரதேசத்தின் இந்தூரில் பிரதமரின் மத்சய சம்பட யோஜனாவின் 3 வது ஆண்டு விழாவில் மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா உரையாற்றுகிறார்
பிரதமரின் மத்சய சம்படா யோஜனா வெற்றிகரமான மூன்று ஆண்டுகளை நிறைவு செய்ததை நினைவுகூர மத்திய பிரதேசத்தின் இந்தூரில் ஏற்பாடு செய்யப்படும் நிகழ்வில் 2023,செப்டம்பர் 15 அன்று மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா உரையாற்றுவார். மீன்வளத் துறையின் "மத்சய சம்பட விழிப்புணர்வு இயக்கத்தின்" ஆறு மாத கால திட்டத்தை அமைச்சர் தொடங்கிவைப்பார். இது மத்சய சம்படா திட்டத்தைத் திறம்பட செயல்படுத்துவதையும், தகுதியான பயனாளிகள் திட்டங்களின் நன்மைகளைப் பெறுவதற்கு சாத்தியமான பங்குதாரர்களை சென்றடைவதையும் நோக்கமாகக் கொண்டுள்ளது. செப்டம்பர் 2023 முதல் பிப்ரவரி 2024 வரை நாடு முழுவதும் ஏற்பாடு செய்யப்படும், மீன்வளத் துறையின் பன்முகத் திறன்கள் குறித்தும், மீனவர்கள் மற்றும் மீன் வளர்ப்போருக்கு பிரதமரின் திட்டம் எவ்வாறு உதவுகிறது என்பது குறித்தும் விழிப்புணர்வை ஏற்படுத்துவதற்காக 2.8 கோடி மீன் பண்ணையாளர்கள் மற்றும் 3477 கடலோர கிராமங்களை சென்றடையும் வகையில் இத்திட்டம் செயல்படுத்தப்படவுள்ளது. மீன்வளத் துறை மற்றும் அதன் கள நிறுவனங்களின் ஒன்பது ஆண்டு சாதனைகள் மற்றும் வெற்றிக் கதைகள் பற்றிய தகவல்களை நாடு முழுவதும் பரப்புவதன் மூலம் விழிப்புணர்வு ஏற்படுத்துவதையும் இந்த இயக்கம் நோக்கமாகக் கொண்டுள்ளது.
உற்பத்தி மற்றும் உற்பத்தித்திறன் மேம்பாடு, மீன் பிடிப்புக்கு பிந்தைய உள்கட்டமைப்பு மற்றும் பிற மதிப்புத் தொடர் அதிகரிப்புத் தலையீடுகள் தொடர்பான பல்வேறு திட்டங்களையும் திரு பர்ஷோத்தம் ரூபாலா தொடங்கி வைப்பார். நிகழ்ச்சியின் தொடக்க அமர்வைத் தொடர்ந்து பல்வேறு மீன்வள நடவடிக்கைகளில் ஈடுபட்டுள்ள பயனாளிகள் மற்றும் மீன் வளர்ப்பவர்கள் தங்கள் வெற்றிக் கதைகளைப் பகிர்ந்து கொள்ளும் வாய்ப்பைப் பெறுவார்கள். காணொலிக் காட்சி மூலம் நடைபெறும் இந்த நிகழ்ச்சியில் நாடு முழுவதும் 20,000-க்கும் மேற்பட்டோர் பங்கேற்பார்கள் என்று எதிர்பார்க்கப்படுகிறது. மீனவர்கள், மீன் வளர்ப்போர், தொழில் முனைவோர், பிற பங்குதாரர்கள், அரசு அதிகாரிகள் மற்றும் மீன்வளம் மற்றும் நீர்வாழ் உயிரின வளர்ப்புத் துறையைச் சேர்ந்த ஆர்வமுள்ள பங்கேற்பாளர்களை ஒன்றிணைத்து நடத்தப்படும் இது ஒரு வரலாற்று நிகழ்வாக இருக்கும் என்பதை இது உறுதிசெய்கிறது. மீன்வளத் துறையின் வளர்ச்சிக்கு மத்திய அரசின் கடந்த 9 ஆண்டு காலப் பங்களிப்பு மற்றும் சாதனையை இந்த நிகழ்வு எடுத்துரைக்கும்.
மத்திய மீன்வளம், கால்நடை பராமரிப்பு மற்றும் பால்வளத்துறை இணை அமைச்சர் டாக்டர் சஞ்சீவ் குமார் பல்யான், மத்திய தகவல் ஒலிபரப்பு, மீன்வளம், கால்நடை பராமரிப்பு மற்றும் பால்வளத்துறை இணை அமைச்சர் டாக்டர் எல். முருகன், மத்தியப் பிரதேச அரசின் மீன்வளம் மற்றும் நீர்வளத்துறை அமைச்சர் திரு துள்சி சிலாவத் ஆகியோர் மீன்வளத் துறையின் திட்டம் மற்றும் மேம்பாடு குறித்த தங்களின் கருத்துக்களை தெரிவிப்பார்கள்.
மாநிலங்கள் மற்றும் யூனியன் பிரதேசங்களின் மீன்வளத் துறை பிரதிநிதிகள், மீன்வளத் துறை, தேசிய மீன்வள மேம்பாட்டு வாரியம், ஐ.சி.ஏ.ஆர் நிறுவனங்கள் மற்றும் பிற தொடர்புடைய துறைகள் / அமைச்சகங்கள், பயனாளிகள், மீனவர்கள், மீன் பண்ணையாளர்கள், தொழில்முனைவோர் மற்றும் நாடு முழுவதிலுமிருந்து மீன்வளத் துறையில் ஈடுபட்டுள்ள முக்கிய பங்குதாரர்கள் இந்த நிகழ்வில் பங்கேற்பார்கள் என்று எதிர்பார்க்கப்படுகிறது. மீன்வளத் துறையும், ஐதராபாதில் உள்ள தேசிய மீன்வள மேம்பாட்டு வாரியமும் இந்த நிகழ்ச்சியை ஒருங்கிணைக்கின்றன.
பிரதமர் அலுவலகம்
சிஎஸ்ஐஆரின் நிறுவன தினத்தை முன்னிட்டு அதன் பணியாளர்களுக்கு பிரதமர் வாழ்த்து
அறிவியல் மற்றும் தொழிலக ஆராய்ச்சி குழுவின்  நிறுவன தினத்தை முன்னிட்டு அதன் பணியாளர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்
இது குறித்து அவர் வெளியிட்டுள்ள டிவிட்டர் பதிவில், "அறிவியல் மற்றும் தொழிலக ஆராய்ச்சி குழுவோடு
இணைந்திருக்கும் அனைவருக்கும் அதன் நிறுவன நாளன்று வாழ்த்துகள். இந்தியாவில் ஆராய்ச்சி மற்றும் புதுமைகளை முன்னெடுத்துச் செல்வதில் சிஎஸ்ஐஆர் முதன்மையாக உள்ளது. கொவிட்-19-ஐ எதிர்த்துப் போராடுவதிலும் சிறப்பான பங்களிப்பைத் தந்து வருகிறது. சிஎஸ்ஐஆரின் வருங்கால முயற்சிகளுக்கு மனமார்ந்த வாழ்த்துகள்," என்று கூறியுள்ளார்.
(
பிரதமர் அலுவலகம்
விமான நிலைய வசதியைப் பெறவிருக்கும் மத்தியப் பிரதேசத்தின் ரேவா மக்களுக்குப் பிரதமர் வாழ்த்து தெரிவித்துள்ளார்
விமான நிலைய வசதியைப் பெறவிருக்கும் மத்தியப் பிரதேசத்தின் ரேவா மாவட்ட மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார். இந்த விமான நிலையம் அமைக்கப்படுவதன் மூலம் ரேவா மற்றும் அதன் சுற்றுவட்டாரப் பகுதிகளில் உள்ள மக்களின் வாழ்க்கை எளிதாகும் என்று திரு மோடி கூறியுள்ளார்.
ரேவா நாடாளுமன்ற உறுப்பினர் ஜனார்தன் மிஸ்ரா ட்விட்டருக்கு பதிலளித்து பிரதமர் வெளியிட்ட ட்விட்டர் செய்தியில் கூறியிருப்பதாவது;
"வாழ்த்துக்கள். இந்த விமான நிலையம் அமைக்கப்படுவதன் மூலம், ரேவா மற்றும் அதைச் சுற்றியுள்ள மக்களின் வாழ்க்கை எளிதாக மாறும், மேலும், நமது வேகமான வளர்ச்சியுடன் அவர்கள் இணைவர்”